Bari
Store norske leksikon,Geografi,Verdens geografi,Europa,Italias geografi
Bari er en by i Italia som er hovedstad i regionen Puglia og i Storbyområdet Bari. Byen har 322 018 innbyggere (2018), og er den største italienske byen ved Adriaterhavet. Storbyområdet har 1 257 520 innbyggere (2017).
Bari danner ved siden av Napoli et økonomisk tyngdepunkt i sørlige Italia. Byen har stor handel og skipsfart, og en god havn. Den har også Italias første atomkraftverk, stålverk, støperier, petroleumsraffineri, petrokjemisk industri, maskin- og næringsmiddelindustri m.m. Bilferge til Dubrovnik og Bar.Byen er sete for en erkebiskop, universitet (grunnlagt 1924) og andre høyere læreanstalter. Arkeologisk museum. Det eldste kvartalet, Città Vecchia, har mange middelalderbygninger i gatelabyrinter. Her ligger den romanske katedralen San Sabino (fra 1100-tallet), basilikaen San Nicola (1000-tallet) og en normannisk borg, bygd av Fredrik 2. Den nyere delen, Città Nuova, har regelmessig gateplan og industriarealer.Byen het i romernes tid Barium. Ble besatt 840–871 av sarasenerne, var på 900- og 1000-tallet hovedstad i den bysantinske provins Italia, ble erobret 1071 av Robert Guiscard. Senere en viktig valfartsby. Havnen ble sterkt skadd under andre verdenskrig.